VÝSLEDKY PLOŠNÉHO TESTOVANIA POTVRDILI ZHORŠENIE PANDEMICKEJ SITUÁCIE V MESTE
Milí Hriňovčania,
v nedeľu bolo na 2 odberových miestach vykonaných celkom 818 testov, z ktorých bolo 15 pozitívnych. Pozitivita za nedeľu predstavuje 1,83%.
Za obidva víkendové dni bolo vykonaných 1843 testov, pričom 30 pozitívnych.
Pozitivita 1,63% je 2,5 až 3-násobne vyššia ako v 1. a 2. kole celoplošného skríningového testovania (0,54% pred 2 týždňami resp. 0,64% minulý víkend).
Za 5 dní od stredy 3.2., kedy skončilo 2. kolo celoplošného skríningového testovania, sme zaznamenali celkom 43 pozitívnych výsledkov testov.
Pozitivita za 5 dní dosiahla 1,91%.
Rozšírenie infekčnejšej mutácie koronavírusu potvrdené Ministerstvom zdravotníctva v našom kraji na úrovni 72,13% predstavuje zvýšené riziko nakazenia nielen pre seniorov, ale aj pre naše deti a ľudí v produktívnom veku.
Už v sobotu po analýze prvých výsledkov sme sa ako zodpovedný zriaďovateľ po konzultácii s RÚVZ vo Zvolene, lekármi a členmi krízového štábu mesta rozhodli školy a školské zariadenia v našej zriaďovateľskej pôsobnosti od pondelka 8.2.2021 neotvoriť.
V súčasnej pandemickej situácii v meste by otvorenie škôl bolo mimoriadne nezodpovedné.
Neodpustím si konštatovanie, že pri súčasnom vnímaní závažnosti situácie, zľahčovaní dôsledkov pandémie časťou obyvateľov mesta, nás bude otočenie vývoja stáť enormné úsilie, veľa trápenia, finančných prostriedkov a tých najslabších z nás aj zdravie.
Ale, venujme sa krajším myšlienkam...
Za náročnú, ako vždy skvele odvedenú prácu v piatom kole plošného testovania v našom meste ďakujem všetkým dobrovoľníkom, zdravotníkom, administratívnym pracovníkom, obetavým kolegom z MsÚ, dodávateľke stravovania, príslušníkom OS SR a PZ.
Ďakujem Vám za Vašu obetu, nasadenie a profesionalitu.
Práve v tejto ťažkej chvíli ste preukázali Hriňovčanom neoceniteľnú službu a ľudskosť.
Poďakovanie patrí aj všetkým Vám, ktorí ste sa v záujme ochrany svojho zdravia a zdravia Vašich blízkych nechali opakovane otestovať.
Vďaka obetavosti našich učiteliek bude aj nasledujúci týždeň naďalej otvorená trieda v MŠ J. Kráľa pre deti rodičov pracujúcich v kritickej infraštruktúre.
Aj v nasledujúcich týždňoch je pre Vás na starom sídlisku 6 dní v týždni k dispozícii MOM Hriňová, Krivec 1355, ZH DERM s.r.o.
Vyuzite možnosť rezervácie
Na posledný podpis na ministerstve čaká aj zriaďovateľ ďalšieho trvalého odberového miesta na štadióne MOM Hriňová, Lúčna 1631/3, DEJ s.r.o.
Buďme súdržní a zodpovední.
Stanislav Horník, primátor